CELEX: 32016R0365
Language: lt
Date: 2016-03-11 00:00:00
Title: 2016 m. kovo 11 d. Komisijos įgyvendinimo reglamentas (ES) 2016/365, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Telemea de Ibănești (SKVN)]

15.3.2016   
            
            
               LT
            
            
               Europos Sąjungos oficialusis leidinys
            
            
               L 68/12
            
         KOMISIJOS ĮGYVENDINIMO REGLAMENTAS (ES) 2016/365
   2016 m. kovo 11 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Telemea de Ibănești (SKVN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 3 dalies a punktą,
   kadangi:
   
               (1)
            
            
               remiantis Reglamento (ES) Nr. 1151/2012 50 straipsnio 2 dalies a punktu, Rumunijos paraiška įregistruoti pavadinimą „Telemea de Ibănești“ paskelbta Europos Sąjungos oficialiajame leidinyje
                   (2);
            
         
               (2)
            
            
               2015 m. kovo 5 d. Komisija gavo Graikijos pranešimą apie prieštaravimą. 2015 m. balandžio 30 d. Komisija gavo susijusį pagrįstą prieštaravimo pareiškimą;
            
         
               (3)
            
            
               Komisija išnagrinėjo Graikijos pateiktą prieštaravimą ir nustatė, kad jis yra priimtinas. Žodis „Telemea“, sudarantis pavadinimo „Telemea de Ibănești“ dalį, yra beveik tapatus Graikijoje naudojamam pavadinimui „Τελεμές“ (Telemés). „τελεμές“ (Telemés) yra sūrymu užpiltas baltas sūris, gaminamas įvairiose Graikijos dalyse komerciniu mastu. Prieštaravimo teikėja teigia, kad įregistravus pavadinimą „Telemea de Ibănești“ kiltų pavojus iš dalies tapataus pavadinimo „τελεμές“ (Telemés) gyvavimui, ir produktų, kurie teisėtai buvo Graikijos rinkoje ne mažiau kaip penkerius metus iki paraiškos įregistruoti pavadinimą „Telemea de Ibănești“ paskelbimo dienos, gyvavimui;
            
         
               (4)
            
            
               2015 m. birželio 22 d. raštu Komisija paragino suinteresuotąsias šalis pradėti atitinkamas konsultacijas, kad, laikydamosi savo vidaus tvarkos, jos pasiektų susitarimą;
            
         
               (5)
            
            
               Rumunija ir Graikija pasiekė susitarimą, apie kurį Komisijai pranešta 2015 m. rugsėjo 21 d., per nustatytą terminą;
            
         
               (6)
            
            
               remiantis informacija, kuria apsikeista su Graikija vykstant prieštaravimo procedūrai, Rumunija savo šalies teritorijoje gamina sūrį pavadinimu „Telemea“. Ši gamyba atitinka Rumunijos standartų asociacijos patvirtintą nacionalinį standartą. 2014 m. Rumunijoje pagaminta maždaug 24 000 tonų „Telemea“. Teikdama paraišką įregistruoti pavadinimą „Telemea de Ibănești“ Rumunija nesiekė išimtinės teisės naudoti pavadinimą „Telemea“;
            
         
               (7)
            
            
               Rumunija ir Graikija susitarė, kad kilmės vietos nuorodos „Telemea de Ibănești“ apsauga turėtų būti taikoma ne savarankiškai vartojamam pavadinimui „Telemea“, o tik visam sudėtiniam pavadinimui „Telemea de Ibănești“. Be to, jos padarė išvadą, kad į reglamentą, kuriuo į saugomų kilmės vietos nuorodų ir saugomų geografinių nuorodų registrą įrašomas pavadinimas „Telemea de Ibănești“, reikėtų įtraukti konstatuojamąją dalį, kuria būtų sukonkretinta apsaugos aprėptis;
            
         
               (8)
            
            
               į Rumunijos ir Graikijos susitarimo turinį reikėtų atsižvelgti, kadangi jis atitinka Reglamento (ES) Nr. 1151/2012 nuostatas ir kitus ES teisės aktus;
            
         
               (9)
            
            
               todėl kilmės vietos nuoroda „Telemea de Ibănești“ (SKVN) turėtų būti saugoma kaip nedalomas sudėtinis pavadinimas, o pavadinimą „Telemea“, laikantis ES teisės sistemos principų ir taisyklių, galima ir toliau naudoti ženklinant ar pateikiant produktus Sąjungos teritorijoje,
            
         PRIĖMĖ ŠĮ REGLAMENTĄ:
   1 straipsnis
   Pavadinimas „Telemea de Ibănești“ (SKVN) įregistruojamas.
   Pirmoje pastraipoje nurodytas pavadinimas yra Komisijos įgyvendinimo reglamento (ES) Nr. 668/2014 (3) XI priedo 1.3 klasei „Sūriai“ priskiriamo produkto pavadinimas.
   2 straipsnis
   Pavadinimą „Telemea“, laikantis ES teisės sistemos principų ir taisyklių, galima ir toliau naudoti ženklinant ar pateikiant produktus Sąjungos teritorijoje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. kovo 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 343, 2012 12 14, p. 1.
   
      (2)  OL C 6, 2015 1 10, p. 6.
   
      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).